Augusti esimestel päevadel jõudiski puhastustöö vallavalitsusteni, siseminister Maksim Unt vabastas ühe korraga ametist kõik vallavanemad ja nimetas  ametisse uued. Rõhuvas enamikus oli tegu uute inimestega, vallavanem ei vahetunud vaid 15% valdadest. Alates septembrist hakati välja vahetama ka vallasekretäre. Koos vallavanemaga, kes vastavalt autoritaarse režiimi ajal ja vaimus valminud vallaseadusele evis suuri võimupiire, aga ka tegelikku autoriteeti kohalike elanike jaoks, oli vallasekretär tavaliselt mõjukamaid mehi oma vallas. Enamasti oli tegu haritud ja oma ametis kogenud inimestega, kes olid seda tööd teinud aastaid, isegi aastakümneid, paljud neist  läbi kogu iseseisvuseaja. Viimased iseseisvuseaegsed vallavanemad ja vallasekretärid tõrjuti kõrvale jätkuva sovetiseerimise käigus läbiviidud valla- ja maavalitsuste kaotamisega ja nende asemele täitevkomiteede moodustamisega 1941. a jaanuaris - veebruaris.